Document ID: 32008R0023

REGULAMENTUL (CE) NR. 23/2008 AL COMISIEI
din 11 ianuarie 2008
de modificare a Regulamentului (CE) nr. 622/2003 de stabilire a măsurilor de aplicare a standardelor comune de bază privind siguranța aeriană
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2320/2002 al Parlamentului European și al Consiliului din 16 decembrie 2002 de instituire a unor norme comune în domeniul siguranței aviației civile (1), în special articolul 4 alineatul (2),
întrucât:
(1)
În temeiul Regulamentului (CE) nr. 2320/2002, Comisia trebuie să adopte măsuri de punere în aplicare a unor standarde comune de bază în domeniul siguranței aeriene pe întregul teritoriu al Comunității. Regulamentul (CE) nr. 622/2003 al Comisiei din 4 aprilie 2003 de stabilire a măsurilor de aplicare a standardelor comune de bază privind siguranța aeriană (2) a fost primul act care a stabilit astfel de măsuri.
(2)
Sunt necesare măsuri care să facă standardele comune de bază mai clare. În ceea ce privește proiectarea de imagini virtuale ale articolelor periculoase (TIP - Threat Image Projection), ar trebui să se stabilească unele criterii de performanță. Ar trebui avută în vedere revizuirea acestor criterii la intervale regulate, cel puțin o dată la doi ani, pentru a se asigura că acestea continuă să reflecte evoluția tehnică, în special în ceea ce privește mărimea bibliotecii de imagini virtuale disponibile.
(3)
Sistemul TIP ar trebui utilizat pentru a îmbunătăți performanțele operatorilor însărcinați cu examinarea bagajelor de cabină și a bagajelor de cală prin proiectarea de imagini virtuale ale articolelor periculoase care să se suprapună peste imaginile radioscopice ale bagajelor. Ar trebui să se fixeze procentaje minime și maxime de imagini virtuale ale articolelor periculoase care urmează să fie proiectate în imaginile bagajelor. În funcție de reacțiile operatorilor la imaginile bagajelor, sistemul TIP ar trebui să îi informeze pe aceștia dacă au reacționat corect la identificarea imaginii virtuale a articolului periculos. În plus, biblioteca de imagini virtuale utilizată pentru sistemul TIP ar trebui îmbogățită și actualizată la intervale regulate pentru a lua în considerare noi articole periculoase și pentru a evita o eventuală familiarizare cu imaginile virtuale.
(4)
Informațiile referitoare la criteriile de performanță a echipamentelor de securitate, inclusiv a sistemelor TIP, utilizate în aeroporturi, nu ar trebui făcute publice, deoarece acestea ar putea fi utilizate abuziv în scopul de a eluda controalele de securitate. Aceste informații ar trebui să fie comunicate numai autorităților competente și producătorilor de echipamente.
(5)
Regulamentul (CE) nr. 622/2003 ar trebui modificat în consecință.
(6)
Măsurile prevăzute de prezentul regulament sunt conforme cu avizul Comitetului pentru siguranța aviației civile,
ADOPTĂ PREZENTUL REGULAMENT:
Articolul 1
Anexa la Regulamentul (CE) nr. 622/2003 se modifică în conformitate cu anexa la prezentul regulament.
Articolul 3 din regulamentul menționat anterior se aplică în ceea ce privește caracterul confidențial al prezentei anexe.
Articolul 2
Prezentul regulament intră în vigoare la 1 februarie 2008.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 ianuarie 2008.

Labels: 11
7
8
12
15